CELEX: 32015R0939
Language: mt
Date: 2015-06-09 00:00:00
Title: Regolament (UE) 2015/939 tal-Parlament Ewropew u tal-Kunsill tad-9 ta' Ġunju 2015 dwar ċerti proċeduri sabiex jiġi applikat il-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Albanija, fuq in-naħa l-oħra

25.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 160/62
            
         REGOLAMENT (UE) 2015/939 TAL-PARLAMENT EWROPEW U TAL-KUNSILL
   tad-9 ta' Ġunju 2015
   dwar ċerti proċeduri sabiex jiġi applikat il-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Albanija, fuq in-naħa l-oħra
   (kodifikazzjoni)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Filwaqt li jaġixxu skont il-proċedura leġiżlattiva ordinarja (1),
   Billi:
   
               (1)
            
            
               Ir-Regolament tal-Kunsill (KE) Nru 1616/2006 (2) ġie emendat (3) b'mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
            
         
               (2)
            
            
               Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Albanija, fuq in-naħa l-oħra (4) (“FSA”), ġie ffirmat fil-Lussemburgu fit-12 ta' Ġunju 2006 u daħal fis-seħħ fl-1 ta' April 2009.
            
         
               (3)
            
            
               Hu meħtieġ li jiġu stipulati l-proċeduri sabiex jiġu applikati ċerti dispożizzjonijiet tal-FSA.
            
         
               (4)
            
            
               L- FSA jistipula li prodotti tas-sajd li joriġinaw mill-Albanija jistgħu jiġu impurtati fl-Unjoni b'dazju doganali mnaqqas, sal-limiti tal-kwoti tat-tariffi. Għalhekk hu meħtieġ li jiġu stipulati dispożizzjonijiet li jirregolaw il-ġestjoni ta' dawk il-kwoti tariffarji.
            
         
               (5)
            
            
               Fejn isiru meħtieġa miżuri ta' ħarsien tan-negozju dawn għandhom jiġu adottati skont id-dispożizzjonijiet ġenerali stipulati fir-Regolament (UE) 2015/478 tal-Parlament Ewropew u tal-Kunsill (5), ir-Regolament (UE) 2015/479 tal-Parlament Ewropew u tal-Kunsill (6), Regolament tal-Kunsill (KE) Nru 1225/2009 (7) jew, jekk jagħti l-każ, ir-Regolament tal-Kunsill (KE) Nru 597/2009 (8).
            
         
               (6)
            
            
               Fejn Stat Membru jipprovdi informazzjoni lill-Kummissjoni dwar il-possibbiltà ta' frodi jew nuqqas ta' kooperazzjoni amministrattiva, il-leġiżlazzjoni tal-Unjoni rilevanti għandha tapplika, b'mod partikolari r-Regolament tal-Kunsill (KE) Nru 515/97 (9).
            
         
               (7)
            
            
               Għall-fini tal-implimentazzjoni tad-dispożizzjonijiet relevanti ta' dan ir-Regolament il-Kummissjoni għandha tiġi megħjuna mill-Kumitat tal-Kodiċi Doganali stabbilit bl-Artikolu 285 tar- Regolament (UE) Nru 952/2013 tal-Parlament Ewropew u tal-Kunsill (10).
            
         
               (8)
            
            
               L-implimentazzjoni tal-klawżoli bilaterali ta' salvagwardja tal- FSA titlob kundizzjonijiet uniformi għall-adozzjoni ta' miżuri ta' salvagwardja u miżuri oħrajn. Dawk il-miżuri għandhom jiġu adottati f'konformità mar-Regolament (UE) Nru 182/2011 tal-Parlament Ewropew u tal-Kunsill (11).
            
         
               (9)
            
            
               Il-Kummissjoni għandha tadotta atti ta' implimentazzjoni li japplikaw immedjatament fejn, f'każijiet verament ġustifikati relatati ma' ċirkostanzi eċċezzjonali u kritiċi li joriġinaw fis-sens ta-Artikolu 39(4) tal-FSA, jekk raġunijiet imperattivi urġenti jitolbu dan,
            
         ADOTTAW DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi ċerti proċeduri għall-adozzjoni ta' regoli dettaljati għall-implimentazzjoni ta' ċerti diposizzjonijiet tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa l-waħda, u r-Repubblika tal-Albanija, minn naħa l-oħra (“FSA”).
   Artikolu 2
   Konċessjonijiet għall-ħut u l-prodotti tas-sajd
   Għandhom jiġu adottati mill-Kummissjoni regoli dettaljati dwar l-implimentazzjoni tal-Artikolu 28(1) tal-FSA, fir-rigward ta' kwoti tariffarji fuq ħut u prodotti tas-sajd, f'konformità mal-proċedura ta' eżami msemmija fl-Artikolu 9(3) ta' dan ir-Regolament.
   Artikolu 3
   Tnaqqis tat-Tariffi
   1.   Suġġetti għal paragrafu 2, ir-rati tad-dazju preferenzjali għandhom jitnaqqsu sal-ewwel punt deċimali.
   2.   Fejn ir-riżultat tal-kalkolu tar-rata ta' dazju preferenzjali skont il-paragrafu 1 huwa wieħed milli ġejjin, ir-rata preferenzjali għandha tiġi kkunsidrata bħala eżenzjoni sħiħa:
   
               (a)
            
            
               1 % jew anqas fil-każ ta' dazji skont il-valur; jew
            
         
               (b)
            
            
               EUR 1 jew anqas għal kull ammont individwali fil-każ ta' dazji speċifiċi.
            
         Artikolu 4
   Adattamenti tekniċi
   Emendi u adattazzjonijiet tekniċi għad-dispożizzjonijiet adottati skont dan ir-Regolament li jkunu neċessarji wara tibdil fil-kodiċi tan-Nomenklatura Magħquda u fis-subdiviżjonijiet TARIC jew li joħorġu mill-konklużjoni ta' ftehimiet, protokolli, skambji ta' ittri jew atti oħrajn ġodda jew modifikati bejn l-Unjoni u l-Albanija għandhom jiġu adottati f'konformità mal-proċedura ta' eżami msemmija fl-Artikolu 9(3).
   Artikolu 5
   Klawżola ta' salvagwardja ġenerali
   Fejn jeħtieġ li l-Unjoni tieħu miżura kif previst fl-Artikolu 38 tal-FSA, dik il-miżura għandha tiġi adottata f'konformità mal-proċedura ta' eżami msemmija fl-Artikolu 9(3) ta' dan ir-Regolament, sakemm ma jkunx speċifikat mod ieħor fl-Artikolu 38 tal-FSA.
   Artikolu 6
   Klawżola ta' nuqqas
   Fejn jeħtieġ li l-Unjoni tieħu miżura kif previst fl-Artikolu 39 tal-FSA, dik il-miżura għandha tiġi adottata f'konformità mal-proċedura ta' eżami msemmija fl-Artikolu 9(3) ta' dan ir-Regolament.
   Artikolu 7
   Ċirkostanzi eċċezzjonali u kritiċi
   Fejn ċirkostanzi eċċezzjonali jew kritiċi jinqalgħu fit-tifsira tal-Artikolu 39(4) tal-FSA, il-Kummissjoni tista' tieħu miżuri immedjati kif previst fl-Artikolu 39 tal-tal-FSA.
   Jekk il-Kummissjoni tirċievi talba minn Stat Membru, hija għandha tieħu deċiżjoni f'dan ir-rigward fi żmien ħamest ijiem tax-xogħol minn meta tirċievi t-talba.
   Il-Kummissjoni għandha tieħu l-miżuri msemmija fl-ewwel paragrafu f'konformità mal-proċedura ta' eżami msemmija fl-Artikolu 9(3) ta' dan ir-Regolament, jew f'każijiet ta' urġenza, f'konformità mal-Artikolu 9(4) ta' dan ir-Regolament.
   Artikolu 8
   Klawżola ta' salvagwardja għal prodotti agrikoli u tas-sajd
   1.   Minkejja l-proċeduri msemmija fl-Artikoli 5 u 6 ta' dan ir-Regolament, fejn l-Unjoni teħtieġ tieħu miżura ta' salvagwardja kif previst fl-Artikolu 38 tal-FSA dwar prodotti agrikoli u tas-sajd, il-Kummissjoni għandha, fuq it-talba ta' Stat Membru jew fuq l-inizjattiva tagħha, tiddeċiedi dwar il-miżuri meħtieġa wara li, fejn applikabbli, tkun għamlet rikors għall-proċedura ta' riferiment prevista fl-Artikolu 38 tal-FSA.
   Jekk il-Kummissjoni tirċievi talba minn Stat Membru, hija għandha tieħu deċiżjoni dwarha:
   
               (a)
            
            
               fi żmien tliet ijiem ta' ħidma wara li tirċievi t-talba fejn il-proċedura ta' riferiment prevista fl-Artikolu 38 tal-FSA ma tapplikax; jew
            
         
               (b)
            
            
               fi żmien tliet ijiem mit-tmiem tal-perjodu ta' tletin jum imsemmi fil-punt (a) tal-Artikolu 38(5) tal-FSA fejn tapplika l-proċedura ta' riferiment prevista fl-Artikolu 38 tal-FSA.
            
         Il-Kummissjoni għandha tinnotifika lill-Istati Membri bil-miżuri li hi tkun iddeċidiet.
   2.   Il-Kummissjoni għandha tieħu miżuri bħal dawn f'konformità mal-proċedura ta' eżami msemmija fl-Artikolu 9(3), jew f'każijiet ta' urġenza, f'konformità mal-Artikolu 9(4).
   Artikolu 9
   Proċedura ta' kumitat
   1.   Għall-fini tal-Artikoli 2, 4 u 12 ta' dan ir-Regolament, il-Kummissjoni għandha tkun assistita mill-Kumitat ta' Kodiċi Doganali stabbilit permezz tal-Artikolu 285 tar-Regolament (UE) Nru 952/2013. Dak il-Kumitat għandu jkun kumitat skont it-tifsira tar-Regolament (UE) Nru 182/2011.
   2.   Għall-finijiet tal-Artikoli 5 sa 8 ta' dan ir-Regolament, il-Kummissjoni għandha tkun assistita mill-Kumitat dwar is-Salvagwardja stabbilit bl-Artikolu 3(1) tar -Regolament (UE) Nru 2015/478. Dak il-Kumitat għandu jkun kumitat skont it-tifsira tar-Regolament (UE) Nru 182/2011.
   3.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
   4.   Fejn issir referenza għal dan il-paragrafu għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu.
   Artikolu 10
   Dumping u Sussidji
   Fil-każ ta' prattika li tiġġustifika l-applikazzjoni mill-Unjoni tal-miżuri previsti fl-Artikolu 37(2) tal-FSA, l-introduzzjoni ta' miżuri kontra d-dumping u/jew miżuri li jikkumpensaw għandhom jiġu deċiżi skont id-dispożizzjonijiet stabbiliti bir-Regolament (KE) Nru 1225/2009 u/jew ir-Regolament (KE) Nru 597/2009 rispettivament.
   Artikolu 11
   Kompetizzjoni
   1.   Fil-każ ta' xi prattika li tista' tiġġustifika l-applikazzjoni mill-Unjoni tal-miżuri previsti fl-Artikolu 71 tal-FSA, il-Kummissjoni, wara li teżamina l-każ, fuq l-inizjattiva tagħha jew fuq talba ta' xi Stat Membru, għandha tiddeċiedi jekk din il-prattika hix kompatibbli mal- FSA.
   Il-miżuri previsti fl-Artikolu 71(9) tal-FSA, ser jiġu adottati fil-każi ta' għajnuna skont il-proċeduri stabbiliti fir-Regolament (KE) Nru 597/2009 u f'każi oħrajn skont il-proċedura stabbilita fl-Artikolu 207 tat-Trattat.
   2.   Fil-każ ta' prattika li twassal għall-applikazzjoni ta' miżuri fuq l-Unjoni mill-Albanija, fuq il-bażi tal-Artikolu 71 tal-FSA, il-Kummissjoni għandha, wara li teżamina l-każ, tiddeċiedi jekk il-prattika hix kompatibbli mal-prinċipji stabbiliti fl-FSA. Fejn ikun meħtieġ, il-Kummissjoni għandha tieħu d-deċizjonijiet xierqa fuq il-bażi ta' kriterji li jirriżultaw mill-applikazzjoni tal-Artikoli 101, 102 u 107 tat-Trattat.
   Artikolu 12
   Frodi jew nuqqas li tkun provduta kooperazzjoni amministrattiva
   Fil-każ fejn il-Kummissjoni, abbażi ta' informazzjoni provduta minn xi Stat Membru jew fuq l-inizjattiva tagħha, issib li l-kondizzjonijiet stabbiliti fl-Artikolu 43 tal- FSA huma sodisfatti, il-Kummissjoni għandha, mingħajr dewmien indebitu:
   
               (a)
            
            
               tinforma lill-Kunsill; u
            
         
               (b)
            
            
               tinnotifika lill-Kumitat ta' Stabbilizzazzjoni u Assoċjazzjoni bis-sejba tagħha flimkien ma' informazzjoni oġġettiva, u tidħol f'konsultazzjonijiet mal-Kumitat ta' Stabbilizzazzjoni u Assoċjazzjoni.
            
         Kwalunkwe pubblikazzjoni taħt l-Artikolu 43(5) tal-FSA għandha titwettaq mill-Kummissjoni fil-Ġurnal Uffiċjali tal-Unjoni Ewropea.
   Il-Kummissjoni tista' tiddeċiedi, f'konformità mal-proċedura ta' eżami msemmija fl-Artikolu 9(3) ta' dan ir-Regolament, li tissospendi temporanjament it-trattament preferenzjali rilevanti tal-prodotti kif previst fl-Artikolu 43(4) tal-FSA.
   Artikolu 13
   Notifika
   Il-Kummissjoni, li taġixxi f'isem l-Unjoni, għandha tkun responsabbli għan-notifika lill-Kunsill tal-Istabbilizzazzjoni u l-Assoċjazzjoni u l-Kumitat tal-Istabbilizzazzjoni u l-Assoċjazzjoni, kif meħtieġ mill-FSA.
   Artikolu 14
   Tħassir
   Regolament (KE) Nru 1616/2006 huwa mħassar.
   Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni fl-Anness II.
   Artikolu 15
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, id-9 ta' Ġunju 2015.
      
         
            Għall-Parlament Ewropew
         
         
            Il-President
         
         M. SCHULZ
      
      
         
            Għall-Kunsill
         
         
            Il-President
         
         Z. KALNIŅA-LUKAŠEVICA
      
   
   
      (1)  Pożizzjoni tal-Parlament Ewropew tad-29 ta' April 2015 (għadha mhijiex ippubblikata fil-Ġurnal Uffiċjali) u deċiżjoni tal-Kunsill tat-28 ta' Mejju 2015.
   
      (2)  Regolament tal-Kunsill (KE) Nru 1616/2006 tat-23 ta' Ottubru 2006 dwar ċerti proċeduri sabiex jiġi applikat il-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Albanija, fuq in-naħa l-oħra, u sabiex jiġi applikat il-Ftehim Interim bejn il-Komunità Ewropea u r-Repubblika tal-Albanija (ĠU L 300, 31.10.2006, p. 1).
   
      (3)  Ara l-Anness I.
   
      (4)  ĠU L 107, 28.4.2009, p. 166.
   
      (5)  Regolament (UE) 2015/478 tal-Parlament Ewropew u tal-Kunsill tal-11 ta' Marzu 2015 dwar ir-regoli komuni għall-importazzjonijiet (ĠU L 83, 27.3.2015, p. 16).
   
      (6)  Regolament (UE) 2015/479 tal-Parlament Ewropew u tal-Kunsill tal-11 ta' Marzu 2015 dwar regoli komuni għall-esportazzjoni (ĠU L 83, 27.3.2015, p. 34).
   
      (7)  Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 343, 22.12.2009, p. 51).
   
      (8)  Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (ĠU L 188, 18.7.2009, p. 93).
   
      (9)  Regolament tal-Kunsill (KE) Nru 515/97 tat-13 ta' Marzu 1997 dwar l-assistenza reċiproka bejn l-awtoritajiet amministrattivi tal-Istati Membri u l-kooperazzjoni bejnhom u l-Kummissjoni sabiex tiġi żgurata l-applikazzjoni korretta tal-liġi dwar materji ta' dwana u agrikoltura (ĠU L 82, 22.3.1997, p. 1).
   
      (10)  Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).
   
      (11)  Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).
   
      ANNESS I
      
         Regolament imħassar flimkien ma' lista tal-emendi suċċessivi tiegħu
      
      
                  Regolament tal-Kunsill (KE) Nru 1616/2006
                  (ĠU L 300, 31.10.2006, p. 1)
               
               
                   
               
            
                  Regolament (UE) Nru 37/2014 tal-Parlament Ewropew u tal-Kunsill
                  (ĠU L 18, 21.1.2014, p. 1)
               
               
                  Il-punt 13 biss tal-Anness
               
            
   
      ANNESS II
      
         Tabella ta' Korrelazzjoni
      
      
                  Regolament (KE) Nru 1616/2006
               
               
                  Dan ir-Regolament
               
            
                  Artikoli 1 sa 8
               
               
                  Artikoli 1 sa 8
               
            
                  Artikolu 8a
               
               
                  Artikolu 9
               
            
                  Artikolu 9
               
               
                  Artikolu 10
               
            
                  Artikolu 10
               
               
                  Artikolu 11
               
            
                  Artikolu 11
               
               
                  Artikolu 12
               
            
                  Artikolu 13
               
               
                  Artikolu 13
               
            
                  __
               
               
                  Artikolu 14
               
            
                  Artikolu 14
               
               
                  Artikolu 15
               
            
                  __
               
               
                  Anness I
               
            
                  __
               
               
                  Anness II